รื้อกลยุทธ์แบงก์ออมสิน
มุ่งสู่ธนาคารเพื่อการพัฒนาเน้นความทันสมัยคนรุ่นใหม่
21 ม.ค. 2556

มุ่งสู่ธนาคารเพื่อการพัฒนาเน้นความทันสมัยคนรุ่นใหม่
“วรวิทย์” จัดทัพแบงก์ออมสินสู่แบงก์เพื่อการพัฒนาของประเทศ เน้นคนรุ่นใหม่ทันสมัย
นายวรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า ในระยะที่ผ่านมาธนาคารออมสินประสบผลสำเร็จในการขยายฐานสินเชื่อและมีอัตราการเติบโตที่ดี แต่ในช่วง 4 ปีหลังจากนี้ไป ธนาคารออมสินจะเป็นธนาคารเพื่อการพัฒนาอันดับ 1 ของประเทศ 
ยุทธศาสตร์หลักจะเน้นเรื่องการจัดทัพออมสินให้เข้มแข็ง ปรับภาพลักษณ์ออมสินไม่ให้เป็นเพียงแค่ธนาคารของเด็กหรือผู้สูงอายุ แต่จะยกระดับการให้บริการธนาคารออมสินให้ทันสมัยตอบโจทย์ลูกค้ารุ่นใหม่ เพื่อขยายฐานให้สามารถเข้าถึงคนทุกวัย โดยเฉพาะเรื่องการปรับกลยุทธ์ระดมเงินฝาก เพื่อตอกย้ำถึงความเป็นมือหนึ่งในเรื่องการออมคู่กับคนไทยมายาวนาน เกือบจะครบรอบ 100 ปี ในวันที่ 1 เม.ย. 2556 นี้ 
นายวรวิทย์ กล่าวว่า บทบาทปีนี้จะกลับไปสู่การปรับพื้นฐานให้เข้ม ทั้งเรื่องบุคลากร เทคโนโลยี และบริการ เพราะที่ผ่านมาเห็นว่าธนาคารออมสินเติบโตมาเต็มศักยภาพแล้ว โดย ณ สิ้นปี 2555 มีขนาดสินทรัพย์ 1.97 ล้านบาท มีสินเชื่อคงค้างกว่า 1.58 ล้านล้านบาท มีเงินฝากคงค้างกว่า 1.6 ล้านล้านบาท เมื่อเทียบกับปี 2551 หรือ 4 ปีก่อน ถือว่าสินทรัพย์ สินเชื่อและเงินฝากมีอัตราการเติบโตมากกว่า 1 ล้านล้านบาท ถือว่าการขยายสินเชื่อทำได้ดีมาก 
“ผมจึงอยากจะบอก ว่าที่ผ่านมาเขาทำไว้ดีมาก คือมีอัตราการเติบโตปีหนึ่ง 2030% แต่จากนี้คือปี 2556-2558 อยากเน้นเรื่องการเติบโตแบบยั่งยืนให้มากขึ้น โดยล้อไปตามการเจริญเติบโตของเศรษฐกิจประเทศให้มากขึ้น เช่น ทุกแห่งที่ตั้งเป้าโตกว่าจีดีพี 12% ออมสินก็ตั้งเป้าเช่นเดียวกันทั้งสินเชื่อและเงินฝากจะเติบโต 7.5-10% คงจะไม่เติบโตแบบ 30% เช่นที่ผ่านมา” นายวรวิทย์ กล่าว 
ผู้อำนวยการธนาคารออมสินชี้แจงว่า หลายคนถามว่าไม่อยากยิ่งใหญ่ต่อไปหรือ คงต้องถามว่าความยิ่งใหญ่วัดจากอะไร ความยิ่งใหญ่ไม่ได้วัดจากขนาดของเงินอย่างเดียว ต้องดูว่าถ้าเรายิ่งใหญ่แล้วไม่มีอะไรให้คนประทับใจอยากใช้บริการ ก็ไม่มีประโยชน์ ความยิ่งใหญ่ต้องเกิดจากความผูกพันในตัวองค์กร พนักงาน ลูกค้า ที่ต้องผูกพันกันช่วยให้หลายครอบครัวมีงานทำ มีอาชีพ